**5.3. ÚTMUTATÓ**

**ELMÉLETI MUNKÁKHOZ**

Az elméleti munkák nem épülnek saját empirikus vizsgálatra. Alapvetően a következő irányultságuk lehet: 1. **Áttekintő** („review article” – egy kurrens téma vagy terület kiterjedt szakirodalmát elemzi és mutatja be), 2. **Elméleti** (egy elméleti jellegű kérdést vagy vitatott problémát állít középontba), 3. **Kritikai** tanulmány (valamilyen konkrét kutatást vagy irányzatot vet kifejezetten kritikai elemzés alá). 4. **Történeti**, (egy releváns pszichológiatörténeti kérdést elemez és mutat be).

**ÁLTALÁNOS SZEMPONTOK**

Elméleti – elemző dolgozatok készítésénél különösen nagy figyelmet kell fordítani az átgondolt és tájékozott problémafelvetésre, az empírikus és elméleti szakirodalomban rejlő nézőpontok alapos feltárására és megértésére, és az áttekintett eredmények és gondolatok értékelő elemzésére.

**A BEVEZETÉS**:

* *Exponálja pontosan és világosan a munkát vezérlő kérdést és problémakört.*
* *Világítsa meg a probléma jelentőségét*.
* *Tegye világossá, hogy pontosan mi a dolgozat célja.*
* A bevezetés tartalmazza (ha kell tisztázza) a munka koncepcionális keretét alkotó *fogalmi rendszert*. Kiemelten fontos a fogalmak, fogalmi konstruktumok világos, adott esetben elemző definíciója.
* A bevezető rész vége tartalmazzon egy *világos gondolati zárást*, ahonnan érzékelhetően kezdődik a probléma megtárgyalása.

A bevezetőnek koherens egységnek kell lennie, amelyben kiderül, hogy pontosan miről szól, mit vállal fel a dolgozat, milyen elméleti és empirikus kontextusba illeszkedik a kérdésfelvetés, hogyan kapcsolódik a szakirodalomhoz, mi indokolja és milyen módon viszi tovább a probléma felderítését vagy magyarázatát.

**MEGVITATÁS**.

A dolgozat fő tartalmi része a megvitatás, amelyben a szerző kifejti a bevezetőben felvetett problémát vagy kérdést. **Formailag NEM jelöljük a megvitatás kezdetét „megvitatás” alcímmel! A további tagolást NEM szabja meg előírt sablon**, eltérően az empirikus dolgozatoktól, amelyeknél előírt tagolás van az APA szabvány szerint! A megvitatás tehát nem formai, hanem tartalmi egység, a kézirat fő része, amelyik a gondolatmenet tartalmi csomópontjai szerint tagolódik. A megvitatás megírásában a fő feladat a logikus gondolatvezetés és a megfelelő tagolás kidolgozása! Körültekintően kell meghatározni a gondolatmenet alrészekre tagolását és az ennek megfelelő alcímek megválasztását!A gondolatmenetnek *világos és logikus szerkezeti tagolásban* kell megmutatkoznia.

A szöveget *alcímekkel* tagoljuk, ha indokolt, további altagolással, de többszörös tagolás nem célszerű. A kifejtésnek túl kell mutatnia a gondolatok és empirikus eredmények egyszerű bemutatásán. A kifejtés során az állításokat érvelően, bizonyítékokkal alátámasztva kell megfogalmazni. A kifejtésnek *elemzően* kell kezelni a gondolatokat; rá kell mutatni a gondolatok, álláspontok, előfeltevések hasonlóságaira vagy különbségeire, erősségeire és gyengeségeire, a meg nem válaszolt kérdésekre, a szakirodalomban rejlő esetleges ellentmondásokra. Ha egymással szembenálló elméletek vagy ellentmondó empirikus eredmények szerepelnek a szakirodalomban, ezeket érthetően és tárgyilagosan kell bemutatni.

**KONKLÚZIÓ**. A dolgozatot a megelőző okfejtést összefoglaló konklúzióval kell befejezni, visszatérve a bevezetőben felvetett gondolatokra. A konklúziónak megalapozott, körültekintő és tárgyilagos választ kell adni a bevezetőben megfogalmazott problémafelvetésre. A konklúzió legyen tartalmas összegzés és kitekintés, ne csak pár vázlatos mondat!

**ÁTTEKINTŐ TANULMÁNY**

Az áttekintő cikkek általában kétféle stratégiát alkalmaznak: vagy egy kutatási területet állítanak a középpontba (pl. a reziliencia, mint új kutatási terület a fejlődéslélektanban), vagy egy behatárolt kérdést elemeznek (pl. egy új terápiás eljárás hatékonysága). Az áttekintő tanulmány célja mindkét esetben az, hogy 1. ismertesse az adott területen végzett kutatómunkát és elméleti megközelítéseket, és hogy 2. elemezze és értékelje azt, amit ismertet. Az utóbbi keretében összefüggésekre, ellentmondásokra, hiányosságokra és erősségekre lehet rámutatni, olyan módon, hogy a megállapítások alátámasztottak legyenek. Az áttekintő tanulmány nem veszik el a részletekben, hanem egy „nagy képet” láttat meg az olvasóval. A siker alapvető eleme a jó témaválasztás: a témának kurrensnek, jól definiáltnak és alaposan kutatottnak kell lennie.

[**How to Write a Psychology Critique Paper**](http://psychology.about.com/od/psychologystudyguides/ht/critiquepaper.htm)

Psychology critique papers are often required in psychology courses, so you should expect to write one at some point in your studies. Your professor may expect you to provide a critique on a book, journal article, or psychological theory. How can you prepare for this type of assignment? Start by reading these tips and guidelines for how to write a psychology critique paper.